Jy moet goeie gedrag toon om goeie vrug te dra (3) - The Word for Today
2 Konings 12:15 NLV
Ons lees in die Ou Testament dat toe koning Joas die tempel herstel het, is: 'Die geld wat na die tempel toe gebring is… aan die werksmense betaal om die tempel te herstel. Daar is nie boekgehou van die geld wat aan die toesighouers van die bouery gegee is nie, want hulle was eerlik en getrou' (verse 13-15 NLV). Omdat integriteit beoefen was, was Israel voorspoedig.
James Madison, een van die ondertekenaars van die Amerikaanse Grondwet, het geskryf: 'Die doel van elke politieke grondwet behoort te wees om wyse mense met groot deug te identifiseer om die gemeenskaplike welsyn van die samelewing na te streef; en om in die tweede plek die mees effektiewe maatreëls te tref om hulle deugsaamheid aan te moedig, terwyl hulle openbare vertroue bou.'
Deesdae wys die meeste opnames dat ons vertroue in ons politieke en besigheidsleiers die laagste ooit is. Ons glo dat hulle net twee dinge in gedagte het: om ryk te word en aan bewind te bly. Ongelukkig word goeie leiers ook oor dieselfde kam geskeer. Wat moet jy dus doen?
1) Bid vir diegene in gesag. Gebed is die kanaal waardeur God se mag op aarde geopenbaar word. As jy dit glo, sal jy bid.
2) Stem vir godvrugtige leierskap. Die Bybel sê: 'Regverdigheid maak 'n volk sterk. Sonde bring skande oor 'n volk' (Spreuke 14:34 NLV). As jy nie stem nie, gee jy jou reg prys om kritiek te lewer.
3) Raak persoonlik betrokke. Edmund Burke het glo gesê: 'Al wat nodig is vir die bose om te triomfeer, is dat goeie mense niks doen nie.' Een persoon, plus God, kan dinge verander. Strewe dus daarna om daardie persoon te wees!